ROMÂNIA

**JUDEŢUL SUCEAVA**

**PRIMÃRIA MUNICIPIULUI CÂMPULUNG MOLDOVENESC**

**DIRECȚIA TEHNICĂ ȘI URBANISM**

Nr. \_\_\_\_\_\_\_\_\_ din \_\_\_\_\_\_\_\_2021

# RAPORT DE SPECIALITATE

la proiectul de hotărâre privind atestarea apartenenței la domeniul public

al Municipiului Câmpulung Moldovenesc a unui imobil

Cu privire la proiectul de hotărâre privind atestarea apartenenței la domeniul public al Municipiului Câmpulung Moldovenesc a unui imobil, facem următoarele precizări:

Comisia specială care întocmește și actualizează inventarul bunurilor ce alcătuiesc domeniul public și privat al municipiului Câmpulung Moldovenesc numită prin Dispoziția primarului municipiului Câmpulung Moldovenesc nr. 169 din 26.06.2020, a analizat bunul care face obiectul acestui proiect de hotărâre și propune atestarea apartenenței acestuia la domeniul public al municipiului.

Primăria Municipiului Câmpulung Moldovenesc deține în proprietate 3908 ha fond forestier pentru care deține titluri de proprietate și procese-verbale de punere în posesie. Modul de gestionare a fondului forestier este reglementat două amenajamente silvice.

Potrivit prevederilor art. 5 alin. (1) din Legea 18/1991 a fondului funciar, republicată, cu modificările şi completările ulterioare, *aparțin* ***domeniului public*** *terenurile pe care sunt amplasate construcţii de interes public, piețe, căi de comunicații, rețele stradale şi parcuri publice, porturi şi aeroporturi,* ***terenurile cu destinație forestieră****, albiile râurilor şi fluviilor, cuvetele lacurilor de interes public, fundul apelor maritime interioare şi al mării teritoriale, țărmurile Mării Negre, inclusiv plajele, terenurile pentru rezervații naturale şi parcuri naționale, monumentele, ansamblurile şi siturile arheologice şi istorice, monumentele naturii, terenurile pentru nevoile apărării sau pentru alte folosințe care, potrivit legii, sunt de domeniul public ori care, prin natura lor, sunt de uz sau interes public.*

Deasemeni, conform prevederilor OUG 57/2019, Anexa 4-LISTA cuprinzând unele bunuri care aparţin domeniului public al comunei, al oraşului sau al municipiului, la punctul 9 sunt prevăzute *terenurile cu destinaţie forestieră, dacă nu fac parte din domeniul privat al statului şi dacă nu sunt proprietatea persoanelor fizice ori a persoanelor juridice de drept privat.*

Imobilul care face obiectul proiectului este situat în extravilanul municipiului – zona Izvorul Alb, are categoria de folosință pădure, suprafața de 577500 mp și este înscris în CF nr. 32699 Câmpulung Moldovenesc, fără a fi precizată apartenența la domeniului public sau privat al municipiului.

Bunul este înregistrat în evidențele financiar-contabile ale municipiului și este proprietatea municipiului Câmpulung Moldovenesc, dobândit în baza Titlului de proprietate nr. 433/30.20.2002 emis de Comisia județeană pentru stabilirea dreptului de proprietate a terenurilor, jud. Suceava.

Urmare a atestării apartenenței la domeniul public se va înscrie în cartea funciară dreptul de proprietate în favoarea Municipiului Câmpulung Moldovenesc – domeniul public și se va realiza, într-o etapă ulterioară, completarea Inventarului domeniului public, conform cu prevederile OUG 57/2019.

Cu argumentele mai sus menționate, proiectul de hotărâre este oportun și necesar.

|  |  |
| --- | --- |
| Director executiv adjunct,Istrate Luminița | Serviciul patrimoniu,Șef serviciu,Niță Marcela LuminițaNuțescu Gabriela Elvira |